ফের বিদেশ সফরে মোদি, আগামী সপ্তাহেই রওনা প্রধানমন্ত্রীর

ওয়েবডেস্ক- ফের বিদেশ সফরে যাচ্ছেন প্রধানমন্ত্রী নরেন্দ্র মোদি (Narendra Modi)। আগামী ১৫ থেকে ১৮ ডিসেম্বর জর্ডন (Jordan) , ইথিওপিয়া (Ethiopia) ও ওমানের (Oman) এই তিন দেশে গন্তব্য রয়েছে প্রধানমন্ত্রীর। এই সফরের প্রথমে প্রধানমন্ত্রী মধ্যপ্রাচ্যের জর্ডনে যাচ্ছেন। এর পর তিনি যাবেন আফ্রিকার ইথিওপিয়ায়। এই প্রথম ইথিওপিয়ায় সফর প্রধানমন্ত্রীর। ভারত-জর্ডন কূটনৈতিক সম্পর্কের ৭৫ তম বর্ষ। এই সময়ে প্রধানমন্ত্রীর সফর কূটনৈতিকভাবে গুরুত্বপূর্ণ। জানা গেছে, দুই দেশের সম্পর্ক আরও দৃঢ় করার জন্য রাজা আবদুল্লা দ্বিতীয় বিন আল হুসেনের সঙ্গে একান্ত বৈঠকে বসবেন প্রধানমন্ত্রী। দুই রাষ্ট্রপ্রধানের মধ্যে শান্তি নিরাপত্তা, আঞ্চলিক স্থিতিশীলতা বিষয়ে আলোচনার সম্ভাবনা রয়েছে।

আরও পড়ুন-  ইন্ডিগো সংকট নিয়ে কেন্দ্রকে তীব্র কটাক্ষ দিল্লি হাইকোর্টের!

জর্ডন সফর সেরে ১৬ ডিসেম্বর আফ্রিকার দেশ ইথিওপিয়ার উদ্দেশে রওনা দেবেন প্রধানমন্ত্রী। সেখানেও বিশ্বের একাধিক ইস্যু নিয়ে আলোচনা করবেন প্রধানমন্ত্রী। এর পর ১৭ ডিসেম্বর আরবের ওমান সফরে যাবেন তিনি। তিন দেশের সফর সেরে ১৮ তারিখ দেশে ফিরবেন।

এই প্রথম ইথিওপিয়া সফরে যাচ্ছেন প্রধানমন্ত্রী। বাড়তি গুরুত্ব রয়েছে। ‘গ্লোবাল সাউথ’-এর শরিক হিসেবে দু’দেশ আগেই পারস্পরিক সহযোগিতায় একাধিক প্রতিশ্রুতি দিয়েছে। এবার দ্বিপাক্ষিক বন্ধুত্ব ও সম্পর্ক আরও এগিয়ে যাওয়ার লক্ষ্যে সেই দেশের প্রধানমন্ত্রী আবি আহমেদ আলির সঙ্গে বৈঠক করবেন মোদি।

‘সুলতান’ হাইথাম বিন তারিকের আমন্ত্রণে দ্বিতীয়বার মোদির ওমান সফর। দীর্ঘদিন ধরেই দু’দেশ বাণিজ্যিক, সাংস্কৃতিক সম্পর্কে পারস্পরিক ভাবে জড়িত। দুদেশের মানুষজনের সঙ্গে সম্পর্ক বেশ দৃঢ়। এই পরিস্থিতিতে মোদির ওমান সফর সেই সম্পর্ক আর মজবুত করবে বলেই কূটনৈতিক মহলের আশা। মোদি ও ওমানের সুলতানের মধ্যে শক্তি, কৃষি, প্রতিরক্ষা, প্রযুক্তি-সহ একাধিক বিষয়ে নিয়ে আলোচনার সম্ভাবনা রয়েছে।

দেখুন আরও খবর-